Abolirea structurii bazate pe piloni și integrarea deplină a cooperării polițienești și judiciare în materie penală în ansamblul dreptului și al instituțiilor UE contribuie la funcționarea eficientă a instrumentelor pentru libertate, securitate și justiție și consolidează atât încrederea reciprocă între statele membre, cât și încrederea cetățenilor în UE.

3.Planuri de punere în aplicare și documente explicative: situația actuală

3.1Planuri de punere în aplicare

Comisia pune la dispoziție planuri de punere în aplicare pentru a facilita aplicarea dreptului Uniunii în mod eficient și la timp, recunoscând totodată pe deplin faptul că aplicarea dreptului UE este responsabilitatea statelor membre. Planurile de punere în aplicare sunt redactate într-un stadiu incipient al elaborării de acte legislative noi. Acestea identifică provocările cu care se vor confrunta statele membre în aplicarea legii și care trebuie să fie luate în considerare atunci când statele membre se pregătesc pentru activitatea de transpunere și de punere în aplicare. Planurile de punere în aplicare prevăd, de asemenea, o gamă largă de instrumente pentru a sprijini statele membre să pună în aplicare legislația Uniunii, de exemplu, documente de orientare, grupuri de experți și site-uri dedicate.

În 2014, Comisia a adoptat 4 directive (3 în domeniul pieței interne și una în domeniul mediului) însoțite de un plan de punere în aplicare. Planurile de punere în aplicare identifică principalele provocări și obiective concrete pentru statele membre în ceea ce privește transpunerea directivelor. Planurile de punere în aplicare propun acțiuni utile (cum ar fi atingerea obiectivul în termenul stabilit utilizând experiența dobândită din exercițiile anterioare, monitorizare și calitatea raportării, ateliere de punere în aplicare, reuniuni bilaterale și grupuri de experți). De asemenea, acestea indică „puncte de contact” (departamente coordonatoare) din cadrul Comisiei.

Comisia consideră că astfel de planuri vor contribui la transpunerea și punerea în aplicare în mod eficient a directivelor propuse. Comisia va monitoriza utilizarea planurilor de punere în aplicare.

3.2 Documente explicative

Cu toate că statele membre sunt responsabile de transpunerea directivelor în mod adecvat și în timp util, Comisia este cea care, în calitate de gardian al tratatelor, are rolul de a verifica dacă acest lucru se întâmplă cu adevărat. În acest scop, informațiile pe care statele membre le transmit Comisiei trebuie să fie clare și precise. În 2011, instituțiile europene și statele membre au stabilit un nou cadru în care statele membre să furnizeze informații cu privire la modul în care au transpus directivele în legislația națională. S-a convenit că astfel de informații justificative („documente explicative”) vor fi prezentate în cazuri justificate, împreună cu măsurile de transpunere a directivelor.

În 2014, Comisia a solicitat documente explicative în 8 dintre cele 12 propuneri de directive prezentate Consiliului și Parlamentului. În această perioadă, Consiliul și Parlamentul au adoptat 23 de directive (din 65) pentru care Comisia a solicitat documente explicative și în care s-a menținut considerentul convenit cu privire la necesitatea unor astfel de documente.

În 2014, statele membre au trebuit să transpună 67 de directive, dintre care pentru 8 s-au angajat să transmită documente explicative. Unele state membre nu au trimis documente explicative. Pentru directivele în domeniul justiției (2 din 8 directive), Comisia a primit 16 documente explicative pentru prima directivă (9 sub formă de „tabele de corespondență”) și 16 pentru cea de a doua (10 sub formă de „tabele de corespondență”). Pentru directivele în domeniul mediului (3 din 8 directive), Comisia a primit 7 documente explicative pentru prima directivă (4 sub formă de „tabele de corespondență”), 8 pentru a doua directivă (5 sub formă de „tabele de corespondență”) și 16 pentru a treia directivă (10 sub formă de „tabele de corespondență”). Pentru directiva în domeniul energiei, Comisia a primit 28 de „tabele de corespondență” (nu din partea tuturor statelor membre, ci, în unele cazuri, mai multe pentru fiecare stat membru) și alte 14 documente explicative. Pentru directivele în domeniul piețelor financiare (2 din 8 directive), Comisia a primit 9 documente explicative (8 sub formă de „tabele de corespondență”) pentru prima directivă și numai 1 document explicativ (sub forma unui „tabel de corespondență”) pentru a doua directivă.

Documentele primite diferă ca formă și conținut, de la o simplă trimitere la textele juridice naționale de transpunere a directivei la tabele de corespondență detaliate. Acestea conțin scrisori și note de informare, inclusiv tabele, adresate Comisiei, în care se explică modul în care statul membru a transpus directiva. Alte documente oferă detalii cu privire la modul în care noua directivă se reflectă deja în legislația națională existentă.

Pe baza unei prime evaluări, se pare că unele state membre menționează în mod clar modul în care a fost transpusă directiva în legislația națională. Cu toate acestea, alte state membre nu își respectă integral angajamentele anterioare, întrucât acestea nu furnizează, în toate cazurile, informații clare și precise, astfel cum sunt prevăzute de jurisprudența constantă.

O evaluare mai detaliată va fi posibilă numai după ce Comisia va fi primit documente explicative pentru un număr mai reprezentativ de directive. Comisia va continua să informeze Parlamentul European și Consiliul cu privire la acest aspect în rapoartele sale anuale privind aplicarea dreptului UE.

4.Agenda privind o mai bună legiferare

Programul de lucru al Comisiei pentru anul 2015 confirmă faptul că se va acționa în continuare în cadrul Comisiei pentru a se asigura că legislația UE este pusă în aplicare și respectată în mod corespunzător, în așa fel încât să se obțină beneficii reale pentru cetățeni. Acest lucru este însoțit de instituirea, în cadrul Comisiei Juncker, a funcției de prim-vicepreședinte cu o responsabilitate transversală în domeniul unei mai bune legiferări, al relațiilor interinstituționale, al statului de drept și al Cartei drepturilor fundamentale.

În anul 2014 au avut loc mai multe evoluții importante în ceea ce privește agenda privind o mai bună legiferare.

Au avut loc consultări publice în ceea ce privește evaluarea, analiza impactului și orientările privind consultarea părților interesate. Rezultatele vor contribui la pregătirea orientărilor privind o mai bună legiferare.

5.Adecvarea reglementărilor UE

Prin Programul privind o reglementare adecvată și funcțională (REFIT), Comisia a stabilit o agendă ambițioasă, cu aproape 200 de acțiuni individuale de simplificare și de reducere a sarcinii de reglementare, de abrogare a reglementărilor existente și de retragere a propunerilor pentru noi reglementări. De asemenea, aceasta prevede verificări ale adecvării și evaluări pentru a examina eficiența și eficacitatea reglementărilor UE și pentru a pregăti inițiative viitoare de reducere a sarcinii.

În iunie 2014, Comisia a adoptat o comunicare, inclusiv o serie de inițiative REFIT noi, și a publicat prima ediție a tabloului de bord anual pentru a facilita monitorizarea punerii în aplicare și a dialogului cu părțile interesate. Noul program de lucru al Comisiei confirmă, la rândul său, că inițiativele REFIT vor fi puse în aplicare în anul 2015.